
SPOROČILO ZA MEDIJE
ZA TAKOJŠNJO OBJAVO


Drama SNG Maribor na gostovanju na Hrvaškem
Gospa ministrica na jubilejnih 50. Dnevih satire Fadila Hadžića v Zagrebu

MARIBOR, 14. JUNIJ – Drama Slovenskega narodnega gledališča Maribor je včeraj zvečer z uprizoritvijo Gospa ministrica Branislava Nušića v režiji Veljka Mićunovića uspešno nastopila na jubilejnih 50. Dnevih satire Fadila Hadžića v zagrebškem Satiričnem gledališču Kerempuh.

Dnevi satire Fadila Hadžića že pol stoletja predstavljajo osrednji prostor srečevanja najvidnejših gledaliških ustvarjalcev iz držav nekdanje Jugoslavije z uprizoritvami, posvečenimi satiri, komediji in družbenokritičnemu gledališču. Organizatorji so se ob visokem jubileju zavestno odpovedali zgolj protokolarnemu obeleževanju obletnice in pripravili programsko zasnovo, ki satiri ponovno vrača njeno temeljno poslanstvo – kritično refleksijo družbe, intelektualni izziv in obrambo svobode govora v času političnih, družbenih in ekonomskih pretresov. V letošnji tekmovalni program je uvrščenih enajst predstav iz Hrvaške, Slovenije, Srbije in Črne gore. 

Uprizoritev Gospa ministrica je v Drami SNG Maribor premierno zaživela 20. novembra 2025. Režijo podpisuje Veljko Mićunović, prevod in lekturo Mojca Marič, asistentka lektorice je bila Hana Podjed, dramaturgijo in priredbo je pripravil Slobodan Obradović, scenografijo Zorana Petrov, kostumografijo Leo Kulaš, glasbo Nevena Glušica, oblikovanje svetlobe pa Tomaž Bezjak. Igrajo Ksenija Mišič, Kristijan Ostanek, Julija Klavžar, Gaja Filač, Blaž Dolenc, Vojko Belšak, Žan Koprivnik, Petja Labović, Davor Herga, Viktor Hrvatin Meglič, Irena Varga, Minca Lorenci, Mirjana Šajinović, Gorazd Žilavec in Miha Mir.

Gostovanje v Zagrebu predstavlja nadaljevanje izjemno uspešnega festivalskega obdobja za uprizoritev Gospa ministrica. Predstava je namreč pred kratkim na uglednem 71. Sterijinem pozorju v Novem Sadu, prejela kar tri najvišja strokovna priznanja. Nevena Glušica je prejela Sterijevo nagrado za avtorsko glasbo, Zorana Petrov Sterijevo nagrado za scenografijo, Leo Kulaš pa Sterijevo nagrado za kostumografijo.

